﻿ Pe urmele Hannei Arendt. Despre ideologie și teroare în comunismul românesc ,, A scrie despre ce s-a intimplat in societatea totalitara din Romania de-a lungul stalinismului nu corespunde dorintei de a redeschide rani ce altfel s-ar cicatriza singure, ci e unica metoda de a trece cu adevarat pragul daca nu spre un tip de societate libera, cel putin spre una de tip dictatorial.,, (Monica Lovinescu, Seismograme, pp. 60-61) Articolul de față analizează modul în care ideologia și teroarea, așa cum sunt văzute de Hannah Arendt în lucrarea ,,Originile totalitarismului'' , se regăsesc în societatea românească postbelică aflată în primii ani după război în convalescență fapt care a creat condiții pentru impunerea unui nou tip de regim, cel al ,,democrației populare''. Vom arăta că impactul ideologiei leniniste și viziunea mistică despre istorie și despre partidul comunist ca un grup de ,,aleși'', sau o elită de eroi dispuși la orice sacrificiu în numele unui viitor presupus paradiziac se pot identifica și în viața politică românească îmbrăcând forma intoleranței, exclusivismului, rigidității și ostilității față de orice pâlpâire a democrației. Totodată, ne propunem să arătăm că ,,imaginile'' surprinse de Hannah Arendt privind izolarea ca teren favorabil terorii, impactul ideologiei marxist-leniniste asupra spațiului public, întreținerea unui climat de teamă și suspiciune, impunerea centralismului exacerbat sub conducerea partidului de avangardă și transformarea oamenilor în ființe incapabile să riposteze datorită apelului la diferite metode ale teroarei organizate și coordonate de autoritățile totalitare, sunt concludente atât pentru regimul politic de la Moscova cât și pentru cel din România. Principala caracteristică a sistemului totalitar surprinsă de studiul lui Arendt este năzuința de a schimba radical natura umană prin tripla ucidere a persoanei morale, a persoanei juridice și a individualității iar locul ideal al unei astfel de transformari este lagărul de concentrare ca instituție de primă importanță în sistemul comunist. Proclamând primatul forței asupra dreptului legal, statul democrației proletare desființează nu numai legea ci și autoritatea în sine, siguranța și ordinea, organizarea ierarhică a funcțiilor, elemente specifice democrației liberale. Regimul politic totalitar poate mobiliza un veritabil sistem de exterminare ce poate fi justificat ,,rațional'' , reglat ,,normativ'' legitimat prin legi ce se revendică de la o ,,esență'' (Istoria în cazul comuniștilor) aflată mai presus de ceea ce Hannah Arendt numea, invocând ,,legile pozitive'', consensus iuris. Din acest motiv totalitarismul apare ca o mașină de fabricat absurdul, ca demenţă în stare pură. 1 La sfârșitul anului 1947 când forțele comuniste au preluat definitiv puterea în România, s-a declanșat procesul de stalinizare a țării și de consolidare a noii puteri totalitare prin folosirea mijloacelor terorii extinse la nivelul tuturor sferelor de activitate. Chiar în absența lagărelor de concentrare, în România se regăsesc două din trăsăturile fundamentale ale totalitarismului sesizate de Arendt: uitarea forțată și crearea unui climat de irealitate. Amândouă vor face ravagii prin intermediul propagandiștilor, experți în impostură și care vor afișa măștile unui democratism popular. Stalinismul, prin diabolice experimente a anihilat irevocabil demnitatea umană. Astfel victimele urmau să fie distruse psihic iar amintirea lor trebuia să dispară pentru totdeauna. 2 Catastrofa umană provocată de mijloacele folosite de torționari nu se poate rezuma doar la cei ce au trecut în eternitate în cadrul ,,coloniilor de reeducare'' sau în închisori ci este ilustrată și de cei care odată eliberați din sistemul concentrațional ajungeau adevărate cadavre vii în marea închisoare care era întreaga țară. Totalitarismul a fost o barbarie organizată pe baza ideologiei iar uciderea adversarului era ascunsă în veșmintele filantropice .3 Hannah Arendt a definit sistemul totalitar ca fiind atomizarea societății grație denunțului ce devenise sistem de guvernământ , urmat de arestarea, judecarea, condamnarea și executarea celor considerați vinovați. Sesizăm o asociere a încărcăturii totalitare a regimului comunist cu teroarea - expresie incontestabilă a răului politic - chiar dacă folosirea terorii nu reprezintă un atribut caracteristic ideologiei.4 Inițial organele represive ale statului totalitar au folosit teroarea doar ca mijloc de intimidare pentru ca mai târziu ea să devină o componentă a sistemului social, o practică obișnuită în relațiile pe care oamenii le au unii cu ceilalți. Cruzimea a fost eficientă pentru că ea a fost dublată de un limbaj unic impus de partidul unic ce deținea monopolul puterii și care era folosit de oameni pentru a se descrie pe ei înșiși dar și lumea din care făceau parte. Fără a exista o alternativă de exprimare la nivelul populației pe care o controla, ideologia totalitară impune o viziune unică, utopică asupra lumii care era prezentată ca o viziune științifică astfel încât dobândea caracter de certitudine.5 Ea poate fi privită, în contextul dat, printr-o întreită calitate: ca legitimare a accesului la putere a partidului comunist, ca factor de schimbare a Lumii și de construire a uneia noi și ca mijloc de control al activității și vieții membrilor societății. În primul deceniu al regimului comunist din România practica ideologică a fost insistentă datorită schimbărilor masive pe care trebuia să le producă, mai ales în ceea ce privește angajarea societății la scopurile asumate și proclamate de către regim. Aderarea la noua ideologie a fost factorul de bază pentru membrii comunității și care asigura existența sau privilegiile. S-a remarcat oportunisul, valorile morale fiind socotite inutile în acele momente. Cei care nu s-au înrolat în „detașamentele de luptă ale regimului” au avut de suferit opresiunea acestuia. Presiunea ideologică asupra factorului uman a fost deosebit de puternică, obiectivul final fiind schimbarea comportamentului acestuia, formarea de reflexe care să contravină chiar realității, dar care să corespundă propagandei de partid. Așa se face că, deși regimul urca greu drumul ,,realizărilor'', agitatorul, propagandistul, membrul și nemembrul de partid trebuiau să afirme cu convingere marile succese obținute în toate sferele de activitate. 5 În România începutului anilor ''60 apar primele divergențe româno-sovietice - semn al recunoașterii răului din viața politică internă - ilustrate de incompatibilitatea pozițiilor lui Dej și Hrusciov asupra ideologiei staliniste. Gheorghiu Dej considera că liderul sovietic promova un revizionism primejdios prin încercarea de a desființa privilegiile aparatului de partid și de a reabilita fără nici o rezervă victimele terorii staliniste. Alături de tovarășii săi, el susținea că în România nu avuseseră loc represiuni în masă fapt demonstrat printr-o adevărată regie pusă în scenă în cadrul plenarei C.C. a P.M.R. din noiembrie -decembrie 1961 unde victimele regimului stalinist - Foriș, Pătrășcanu, Luca- erau descriși drept călăi în timp ce adevărații călăi apăreau ca eroi inocenți. Este adevărat că ulterior Teohari Georgescu, Vasile Luca, Ana Pauker, Iosif Chișinevschi care fuseseră implicați în represiuni ca parteneri și complici ai grupului Dej au fost sacrificați în încercarea liderului comunist român de ași consolida poziția în partid și de a obține consensul social. În realitate, pentru a obține adeziunea populației, regimul stalinist din România a promovat câteva idei care trebuiau să-l mobilizeze pe cetățean și să-l pună în acțiune conform comenzii de partid: desființarea exploatării omului de către om, desființarea proprietății private, dreptul egal pentru toți cei ce muncesc de a primi potrivit trebuințelor lor, dezvoltarea într-un ritm înalt a forțelor de producție, superioritatea democrației populare față de democrația burgheză etc. Pe de altă parte, însușirea dogmei comuniste a fost și un test de fidelitate a membrilor societății față de regim dar și un mijloc de combatere a celor care „deviau” de la litera ei. „Centralismul democratic” atinge un nivel în care comanda de partid este executată fără a mai fi contestată, orice formă de abatere de la politica oficială fiind sancționată în modul cel mai brutal cu putință.6 Modalitatea de interpretare a regimului totalitar, ca realitate politică a secolului XX, intreprinsă de Hannah Arendt corespunde abordărilor ideologice ale fenomenului totalitar realizate de Isaiah Berlin (Inevitabilitatea istorică, Patru eseuri despre libertate) și Arthur Koestler(,,Întuneric la amiază,,) care au susținut la unison că ideologiile radicale din acest secol au desființat diferențele cruciale dintre Bine și Rău, dintre adevăr și minciună, dintre obiectiv și subiectiv, dintre realitate și iluzie, transformându-l pe individ într-un instrument care avea rolul de a servi o cauză sfântă în numele Istoriei sau a Rasei.7 Ideologia marxist-leninistă se remarcă prin ritmicitatea principiilor, care erau aceleași în toate domeniile și documentele. Însușirea lor părea la prima vedere un lucru simplu dar pentru aceasta regimul a înființat școli de partid și academii social-politice în cadrul cărora numeroși activiști de partid se străduiau să răspândească dogma comunistă despre un viitor luminos și o societate care nu avea să fie construită niciodată. Practica totalitară de a anula realitatea politicului în beneficiul unei utopii susținută de întregul aparat de stat și folosirea metodelor terorii pentru prezervarea puterii și exaltarea calităților excepționale ale proletariatului reprezintă o caracteristică a regimului comunist. Din această perspectivă totalitarismul desființează unicitatea prin uniformizarea Răului în spațiul social transformându-l, așa cum subliniază Arendt, într-o ,,banalitate'' prin intermediul unui aparat birocratic ce a asigurat eficiența răului produs dar și al elitelor care fie au tăcut, fie au colaborat cu puterea totalitară.8 Astfel personalitatea individuală trebuia degradată până la reducerea ei la stadiul de ,,masă'' , poporul trebuia să devină o simplă populație iar acesteia i se puteau impune diferite inepții fără a avea frică de o eventuală răspundere pentru devalorizarea simbolurilor practicată de sistemul totalitar comunist.9 În acest context voința poporului era ignorată programatic și înlocuită cu voința unică a comandantului suprem iar noțiunea de libertate a fost pervertită astfel încât singura formă de libertate care îi rămânea cetățeanului în regimul comunist era cea a obedienței. În statul condus de partidul unic, relațiile dintre putere și cetățeni erau reglementate după imperativul biblic ,,Crede și nu cerceta'' ceea ce a condus la desființarea dimensiunii critice a gândirii și eșecul societății civile care avea rolul de a amenda abuzurile puterii comuniste.10 Consider că ideologia comunistă din România, din perioada 1947-1989, poate fi privită ca o distorsionare a unei realități politice în beneficiul unui grup conducător (nomenclatura și aparatul său represiv) care a recreat o realitate nouă, de tip contractual - între stat și individ - bazată pe o disciplină socială prin care se asigura participarea tuturor cetățenilor, iar în acest scop autoritățile comuniste au recurs la teroare. Munca ideologică a fost în perioada stalinistă a lui Gheorghiu-Dej și un mijloc de represiune a celor care comentau, criticau și chiar condamnau dogma regimului. Acest caracter este specific primei jumătăți a perioadei regimului comunist, aspect pe care nu-l mai întâlnim în etapa național-comunistă a lui Nicolae Ceaușescu când factorul ideologic a avut mai mult rol de control asupra societății, de angajare a acesteia la „mărețele” obiective ale regimului în domeniile economic, social și cultural în timp ce, în plan politic, „noua democrație” trebuia să dea prestanță și unicitate regimului comunist din România.11 Una dintre dimensiunile fundamentale ale regimului comunist din România a fost deposedarea poporului, timp de aproape jumătate de secol, de un drept esențial al omului, anume libertatea, prin folosirea metodelor specifice terorii, a unui întreg arsenal de mijloace de constrângere fizică și spirituală pentru a înăbuși orice aspirație a oamenilor. Totodată mitul marxist al proletariatului ce reprezenta clasa istorică mântuitoare și prejudecata leninistă a partidului de avangardă în care intelectualii erau priviți doar ca interpreți ai adevărului promovat de activiștii de origine muncitorească au constituit fundamentul atitudinii antiintelectuale și a complexului de inferioritate a celor care dominau în partid. Această caracteristică atitudinală a comuniștilor români pornește de la concepția leninistă conform căreia intelectualul era o ființă fragilă, șovăielnică, lipsită de convingeri solide și principii statornice și, drept urmare, statutul de intelectual determina manifestarea fățișă a suspiciunii și rezervei.12 Pentru a distruge relațiile dintre oameni, indivizilor le-a fost indus un sentiment universal de teamă, aceștia fiind tratați ca simple rotițe în angrenajul mașinăriei statului. Teroarea aleatorie a fost îndreptată împotriva tuturor structurilor sociale și împotriva tuturor categoriilor de inamici politici, de la membrii partidelor tradiționale până la membrii partidului comunist, ajungând până la cel mai înalt nivel. În acest scop sistemul juridic a fost reconfigurat în așa fel încât să-l priveze pe individ de orice sentiment de protecție sau de susținere potențială transformând actul de judecată într-o farsă. Astfel s-au creat premisele izolării categoriilor sociale unele față de altele dar și a izolării indivizilor prin însingurare, exclusivism, rigiditate doctrinară și autoritarism.13 Un alt aspect al intreprinderii mele este acela de a identifica în lumea românească postbelică modul în care lupta de clasă, așa cum era privită de Hannah Arendt, a determinat dispariția unor clase sociale și formarea unei noi clase care curcerește puterea și o exercită pe baza unei ,,legi a mișcării''.14 Dacă în interpretarea tradițională legea reprezintă un cadru de stabilitate, în totalitarism legea se transformă într-un exponent al mișcării, al instabilității ceea ce amintește despre concepția lui Montesquieu potrivit căreia orice guvernare are un principiu de acțiune și un criteriu suprem (în cazul tiraniei, frica). Regimul totalitar, ca patologie a modernității, este descris de Arendt ca o chingă de fier bazată pe distrugerea legăturilor dintre oameni și strângerea lor într-un singur om de dimensiuni gigantice. 15 Acest lucru a fost posibil deoarece limbajul folosit în discursul politic totalitar a avut ca scop orientarea conduitelor și dirijarea conștiințelor. Partidul unic reușește să construiască printr-un discurs opac,rigid, lipsit de o adevărată comunicare politică și de transparență, o realitate iluzorie ce intră în contradicție cu ideologia propovăduită. Astfel se naște întrebarea : Cum a fost posibilă aducerea unor grupuri mari de oameni în situația de a fi vulnerabile și fără putere în fața unor forțe politice și sociale periculoase și adeseori violente care au anulat, dincolo de libertatea individuală, demnitatea umană? Tocmai de aceea revin asupra înțelesului de ,,pretenție la dominație'' a regimului comunist pe care autoarea menționată o consideră că se întemeiază pe aplicarea corectă a legii Istoriei și care are ca rezultat un anumit gen uman ca produs final - Omul Nou. În societatea românească postbelică ideologia de tip stalinist a promovat ca ideal-tip Omul Nou într-o variantă adaptată la specificul local și care avea libertatea de a acționa fiindcă dispunea de voința necesară pentru a face acest lucru dar și capacitatea de a înțelege legile propriei naturi și ale societății. Cele mai importante trăsături ale noului tip uman urmau a fi disciplina, simțul datoriei, caracterul de luptător pentru promovarea valorilor comunismului, dorința de a depăși dificultățile și de a munci fără nici o restricție pentru edificare noii societăți. Însă a existat o distincție între modul în care Omul Nou era proiectat pe hârtie și rezultatul obținut în practică. Rezultatele obținute prin folosirea metodelor specifice terorii au fost un om care accepta pasiv politicile impuse de partid, lipsit de entuziasm și inițiativă în promovarea noilor valori ale societății de tip comunist, indiferent față de rezultatele muncii și proprietatea comună și a cărui spirit civic se rezuma la colaborarea interesată cu Securitatea sau condamnarea dușmanilor personali prin trimiterea de anonime către autorități. Până la urmă, omul ideal al regimului totalitar nu a fost comunistul convins ci omul dependent, oportunist, laș, care nu prezenta pericolul de instabilitate socială și care nu era capabil să facă distincția între ficțiune și realitate, între adevăr și fals.16 Dominația totalitară asupra societății românești a fost un act deliberat izvorât din ideologia Partidului Comunist ( marxism- leninismul) care a preluat odată cu mandatul oferit de protectorii săi de la Moscova și formula de guvernare totalitară. Aceasta avea ca scop desființarea oricăror forme de rezistență ale oamenilor pentru apărarea drepturilor lor iar ca mijloc de realizare teroarea permanentă. Prin intermediul metodelor violente dezbaterea și negocierea, caracteristice democrației, sunt desființate iar spațiul public al participării și contestării - condiții esențiale ale unei societăți pluraliste - este dezintegrat. La toate nivelurile spațiului social și în toate domeniile vieții comunității se regăsesc elemente ale terorii care configurează viața politică și culturală astfel încât să se potrivească construcției ideologice a partidului unic. 17 Criminalitatea regimurilor politice comuniste care a condus la dezrădăcinarea și izolarea oamenilor a fost legată de convingerea că au Istoria de partea lor, că această formă de organizare politică de tip comunist conține în substanța sa mitul progresului istoric. În cursa servilismului și în acțiunea de adulare a puterii totalitare din România postbelică s-au aflat scriitori care nu s-au dat în lături să înalțe imnuri de entuziasm pentru înfăptuirile grandioase ale partidului și ale conducătorilor săi , exaltate în diverse ,,Cântări ale României''; jurnaliști care acceptând recomandările autorităților preamăreau hotărârile partidului sau condamnau uneltirile dușmanului de clasă ; istorici care au ridicat în slăvi ,,rolul eliberator al glorioasei armate sovietice'' sau alții, care mai târziu , au ,,descoperit" genealogia politică a ,,Geniului Carpaților'' mergând până la Burebista și Decebal, declarați coautori îndepărtați ai actului de la 23 august și ale căror succesive falsificări sunt un model de mistificare istoriografică și de capitulare intelectuală.18 Hannah Arendt surprinde faptul că unul dintre principalele obiective ale sistemului totalitar este pregătirea fiecărui individ pentru a deveni atât victimă cât și călău.19 Aceste observații pot fi privite ca adevărate profeții pentru acele fenomene ce urmau să se întâmple în societatea românească și care sunt cunoscute sub denumirea de ,,reeducarea'' în ,,experimentul Pitești'. Cele mai multe victime ale acestui experiment fiind puternic ancorate în spațiul religios i-au determinat pe comuniști să atace credința religioasă doar pentru simplul fapt că aceasta avea un limbaj particular incompatibil cu limbajul unic al noii ideologii.20 Prin tortură victimele ajungeau în punctul de a se demasca singure , autodemascarea fiind miza torționarilor de a crea victimelor un sentiment de frică și rușine prin ceea ce au spus în timpul anchetelor, ,,fabulații'' despre sine, lucruri neadevărate cu care ulterior nu se mai puteau împăca și care le crea o stare de repulsie la privirea în oglindă.Victima odată ,,reeducată'' devenea ea însăși torționar iar în cazul în care șeful torționarilor, el însuși un deținut care căpătase ,,șansa'' de a aplica idealurile comuniste cu exces de zel, constata că un deținut nu poate fi ,,reeducat'', acesta din urmă era eliminat.21 Astfel fiecare individ era ,,convins'' să participe la jocul terorist, să aprobe și să susțină imperativele umilitoare ale unei logici a supraviețuirii. Victimele epocii staliniste reflectă doar o jumătate de adevăr, cealaltă jumătate fiind evidentă în faptul că o parte dintre ele au fost în același timp ajutoare și complici ai călăilor lor. Aceasta a fost adevărata oroare a edificării societății noi la baza căreia a stat selecția și supraviețuirea unui tip uman gata de sacrificii și gata să facă din ceilalți victimele sale.22 Având în vedere aceste considerații este importantă analiza și evidențierea principalelor coordonate ale manifestării relației dintre ideologie și teroare așa cum este văzută de Hannah Arendt întru-cât ne permite să surprindem modul în care această relație se regăsește în contextul gândirii politice a secolului XX în spațiul european , inclusiv în spațiul românesc. Deasemenea, sesizarea caracteristicilor celor două elemente - ideologia și teroarea - din perspectiva interpretărilor pe care Hannah Arendt le dă fenomenului izolării umane, așa cum se manifestă el în cadrul guvernării totalitare comuniste din România, în etapa stalinizării dar și în etapa național-comunistă, poate demonstra faptul că rezultatul dominației totalitare asupra fiecărui individ este izolarea lui în fiecare sferă a vieții societății. Se poate constatat că în etapa stalinistă, organismele represive ale statului au folosit execuțiile, tortura și intimidarea pentru a-și subordona toate formele de exprimare (economice, filosofice, teologice, religioase,jurnalistice, estetice). Ulterior , în etapa finală a dominației Gheorghe Gheorghiu Dej, comunismul a părut că are o față umană prin încercarea de distanțare față de Moscova ( lansând Declarația Partidului Muncitoresc Român cu privire la mișcarea muncitorească și socialistă din lume și respingând planul Valev). Liberalizarea începută de Dej și continuată de Ceaușescu era semnalul pentru încetarea represiunii generale și concentrarea pe forme de represiune locală exercitată în raport cu cazurile izolate de ,,indivizi recalcitranți'' ce puneau în pericol cuceririle revoluționare ale poporului prin exercitarea libertății de exprimare. Odată ,,sfâșiați la nivel identitar'' și ,,asamblați în forma aleasă de PCR''23 organele represive ale statului își modifică abordarea față de adversarii politici și face apel la teroarea difuză, perfidă și mascată. Analizele istoricilor perioadei au demonstrat că , în evoluția regimului comunist din România, ideologia totalitară a avut un rol important în crearea unei false realități, în distrugerea relației dintre oameni și realitate, istoricizarea realității și manifestarea unui dublu păcat originar anume desființarea libertății și crearea dependenței permanente față de puterea dominatoare a Moscovei prin folosirea teroarei. Totodată metodele prin care regimul comunist de opresiune totală din România reușește să distrugă relațiile dintre oameni , să conducă la supunerea oarbă a populației folosind teroarea au evoluat astfel încât autoritățile comuniste vor obține adeziunea activă a masei populației condamnate la o existență amorfă prin subjugarea conștiințelor.. Se poate vorbi de o adevărată închisoare de tip ,,Panopticon'' ce reprezintă ideal lumea modernă cu principiile ei de înregimentare, disciplinare și supraveghere permanentă a ,,supușilor'' așa cum o vedea și Michel Foucault.24 Cert este că regimul comunist din România , prin metodele folosite, a reușit să reducă ființele umane la o stare de pasivitate din care lipseau individualitatea și spontaneitatea astfel încât reacțiile puteau fi anticipate și chiar programate. Acest rezultat reflectă natura însăși a regimurilor totalitare care, așa cum susține Hannah Arendt, cer puterea nelimitată. ,,O asemenea putere nu poate fi asigurată decît dacă , literalmente toți oamenii, fără nici o singură excepție, sunt dominați competent în toate aspectele vieții lor''.25 Această putere este folosită pentru a distruge modul de viață tradițional, normal și autonom al omului printr-o acțiune ofensivă violentă de înlăturare a oricărei forme de viață de sine stătătoare față de puterea politică- altfel spus perpetuarea unei revoluții permanente pe care au ,,descoperit-o'' iacobinii francezi iar bolșevicii au reluat-o considerând că menținerea unei tensiuni permanente în cadrul societății, în corpul acesteia, poate întreține o stare de supunere a oamenilor.26 În încercarea de a limita sfera acțiunii umane regimurile totalitare au impus o neîncetată presiune pentru a întreține minciuna propagată oficial pe toate canalele de informație cu scopul educării ideologice a poporului. In România comunistă un rol important în acest sens l-a avut modul de organizare și punere în scenă a spectacolului politic al cărui țel era acela de a impune o anumită orientare politică populației și, în același timp, pentru a convinge și a câștiga aderenți. Printr-un decor politic abundent, prin multitudinea simbolurilor puse în scenă, autoritățile politice comuniste au urmărit să redea cât mai concret o ,,realitate'' politică aflată în contradicție cu dezordinile și manifestările duplicitare din viața cotidiană.27 Potrivit Hannei Arendt, ideologiile totalitare au contribuit la izolarea indivizilor în raporturile lor cu realitățile cotidiene prin anihilarea acțiunii și formarea unui nou mod de gândire independentă față de experiență și chiar împotriva ei. Guvernările totalitare au desființat pluralitatea din viața politică și au limitat posibilitățile de acțiune și vorbire. În societatea românească postbelică a fost necesară organizarea puterii astfel încât să se asigure câștigarea legitimității și credibilității de către partidul unic. La realizarea jocului de putere au contribuit mai multe elemente: organizarea de fațadă a partidului în faza imediat următoare câștigării puterii și care făcea posibilă gestionarea spectacolului politic de un grup restrâns de lideri politici; manipularea prin propagandă și atitudine duplicitară față de cetățeni ceea ce a determinat o suprimare a distanței dintre lumea văzută de societate și lumea gândită de partid; teroarea prin intermediul căreia partidul intimida și ,,seducea''. 28 Legitimitatea câștigată prin disimulare, propagandă și teroare a fost întreținută prin demonstrații de masă, adunări populare și spectacole omagiale. Dacă la sfârșitul anilor ''40 și începutul anilor ''50 manifestațiile puneau accentul pe condamnarea adversarilor interni, a politicii antiimperialiste, afirmarea ,,păcii între popoare'' și sublinierea supremației ideologice comuniste, de la mijlocul anilor ''50 se insistă asupra realizărilor interne ale partidului și a situației economice a țării. Anii ''70 au adus o creștere a spectaculozității manifestațiilor politice publice din România, scopul acestora fiind susținerea permanentă a puterii conducătorului. Sărbătorile aniversare, manifestațiile și defilările comuniste erau exacerbate, golite de conținutul lor real, patriotic prin impunerea unei noi viziuni asupra istoriei astfel încât sentimentul național, patriotic să fie manevrat în favoarea cultului personalității. În planul princiipiilor politice PCR a adoptat și a dus la extrem elemente lipsite de scrupule și tentațiile nepotismului caracteristice stilului balcanic de a face politică.29 Astfel comunismul național românesc a avut o poziție ambiguă, Ceaușescu fiind perceput de către occidentali ca păstrătorul și promotorul unor trăsături dominante de tip stalinist (represiunea și autocrația pe plan intern) manifestând în același timp o ,,desprindere" față de Moscova. Dacă am căuta proveniența Răului din societatea comunistă ar trebui să revenim asupra ideologiei, asupra inadecvării gândirii la realitate, la dezumanizarea gândirii și reducerea ființelor concrete la abstracțiuni, la cifre pe care cei care exercitau puterea le analizau pur statistic. Astfel în etapa național-comunistă liderul politic român Nicolae Ceaușescu își pierde capacitatea de a distinge între realitate și retorică. El se arată nemulțumit de datele obiective ale realității economice, revine asupra acțiunilor voluntariste și transformă atât viața socială cât și nevoile imediate ale oamenilor. Această atitudine va determina o rapidă degradare a situației generale a țării prin restricționarea alimentelor și a combustibilului, reducerea sau distorsionarea profundă a informațiilor, subordonarea presei și televiziunii în exclusivitate scopurilor puterii în timp ce organele de conducere ale statului se aflau sub controlul membrilor direcți și indirecți ai familiei prezidențiale. Pentru a-și justifica poziția excentrică de monarh absolut, Nicolae Ceaușescu readuce în prim plan , în ultimii ani de existență ai regimului, elemente dintre cele mai compromise ale ideologiei staliniste (centralismul-autoritar, inițiativa privată mobilizată doar prin ordine ,,de sus'') pe care le prezintă ca pe un nou stil politic adecvat exigențelor crescânde ale revoluției.30 Aceasta nu era decât o nouă dovadă de ignorare sau minimalizare cu bună știință a realității concrete de către cei ce exercitau puterea și care au determinat masele să renunțe la a mai gândi pe cont propriu și a acționa în consecință asumându-și responsabilități individuale. În faza finală a regimului național comunist România avea imaginea unei societăți închise caracterizată prin represiune în toate domeniile existenței și ilustrată de : limitări ale dreptului de proprietate, condiții grele de muncă și salarii mici, lipsa libertății de mișcare, obstacole birocratice împotriva emigrării, dispreț pentru credințele religioase și persecutarea practicilor religioase, încălcarea drepturilor minorităților naționale, cenzura constantă, austeritatea economică, ostilitate față de orice nucleu de gândire independentă, cultul personalității creat artificial de nomenclatura ideologică susținută de Securitate și care au avut ca rezultat demoralizarea populației. Cred că acestea sunt suficiente motive pentru a legitima un demers de comparare a trăsăturilor caracteristice regimului comunist din România cu cele ale regimului bolșevic analizate și expuse de Hannah Arendt în lucrarea ,,Originile totalitarismului'' și care ne permit să privim ideologia și teroarea în formula unor mecanisme politice prin care totalitarismele au reușit să realizeze dominația totală a omului și să desființeze comunicarea prin crearea ,,societății de masă''. NOTE 1. Hannah Arendt, Originile totalitarismului, traducere de Ion Dur și Mircea Ivănescu, Editura Humanitas, București, 1994, p.570 și 604. 2. Monica Lovinescu, Seismograme, Editura Humanitas, București, 1993, p.60. 3. Ibidem, p.124, vezi și Arendt, op.cit., pp.610-611. 4. Ibidem, p. 598. 5. Mark Bucuci, Totalitarism și mecanisme ale cruzimii: o interpretare rortiană, în Sorin Bocancea, Daniel Șandru (coord.), Totalitarismul:De la origini la consecințe, Editura Institutul European, Iași, 2011, p.307, vezi și Vladimir Tismăneanu, Stalinism pentru eternitate.O istorie politică a comunismului românesc, Editura Humanitas, București, 2014, p.159. 6. Ibidem, p.172, vezi și Idem, Arheologia terorii, Editura Curtea Veche, București, 2008, p. 289. 7. Idem, Scopul și mijloacele. Eseuri despre ideologie, tiranie și mit, Editura Curtea Veche, București, 2004, p.5. 8. Daniel Șandru, Totalitarismul: ideologia anti-politică și birocrația răului, în Sorin Bocancea, Daniel Șandru (coord.), op.cit., p.368. 9. Tismăneanu, Scopul, p.25. 10. Carmen Mușat, Redefinind politicul: răul și frica în lumea contemporană, în Sorin Bocancea, Daniel Șandru (coord.), op.cit., p.398. 11. Daniel Șandru, Ipostaze ale ideologiei în teoria politică, Editura Polirom, Iași, 2014, p. 105. 12. Tismăneanu, Arheologia, p. 70. 13. Idem, Stalinism, p.147. 14. Arendt, op.cit., pp.599-600. 15. Șandru, Totalitarismul, în loc. cit., p.358. 16.Georgeta Condur, Avatarurile Omului Nou - din comunism în postcomunism, în Sorin Bocancea, Daniel Șandru (coord.), op.cit., pp.176 -178. 17. Șandru, Totalitarismul, în loc.cit., p.362. 18. Tismăneanu, Stalinism , pp. 252-266. 19. Arendt, op.cit., pp.607-612. 20. Bucuci, op. cit., în loc. cit., p. 315. 21. Ibidem. 22. Tismăneanu, Scopul, p. 114. 23. Bucuci, op.cit., în loc.cit., p.314. 24.Michel Foucault, A supraveghea și a pedepsi: nașterea închisorii, Editura Paralela 45, București ,2005, pp.257-261. 25. Arendt, op.cit., p.602. 26. Idem, p.429. 27. Edelman Murray, Politica și utilizarea simbolurilor, Editura Polirom, Iași, 1999, pp. 15-17 28. Ibidem, p. 23. 29. Tismăneanu, Stalinism, p.150, vezi și Idem, Arheologia, p.71. 30. Ibidem, pp.304-307. 